M230218D - No es or tot el que lluu

**Instructor:** Craig

**Mercenaris:** Musashi, Calathea, Drubin, Tamur, Espino i per últim i òbviament no menys important, aquest humil servidor: Myrthan Von Federkronne.

### **INSTRUCCIÓ**

El nostre estimat instructor Craig, posa en coneixement del nostre selecte grup i en especial al seu virtuós líder (Que per proeses i mèrits he sigut autoproclamat) sobre els inquietants fets que es reporten del decadent poble miner de Beliz:

La vella mina d'or ja es creia esgotada i la seva minvada rendibilitat ha sumit en la misèria la anteriorment floreixent població. Però sembla ser que ara tornar a ser explotable i coincidint amb el ressorgiment de l'or a les entranyes de la terra, a la vila han succeït misterioses desaparicions entre els seus habitants. Amb aquesta informació en el nostre coneixement se'ns instrueix el següent:

* Posar-nos en contacte amb la propietària de la posada local, per recopilar més informació dels fets.
* Investigar les desaparicions.
* Investigar la naturalesa del ressorgiment de la mina.
* Prioritzar la nostra pròpia integritat física per sobre de les instruccions anteriors.

Se'ns ofereix un selecció de pocions de diversa utilitat abans de marxar.

### **MISSIÓ**

#### **Fase 1: El Poble de Beliz**

A primera hora del matí, l'equip és tele-transportat al cercle més proper a Beliz i cap al vespre arribem al poble que resulta ser una petita urbs plena d'edificis abandonats, escassa població i evident decadència. Ens dirigim immediatament a la posada moguts per la determinació de posar-nos en contacte amb la seva propietària com hem estat instruïts i en ABSOLUT al desig d'un sopar calent i unes cerveses fredes.

Tot i la gent allà reunida, l'ambient a la posada era lluny de ser festiu, amb una acalorada discussió amb les mines com a tema principal inclosa. Calathea s'avança per contactar amb l'aparent propietària de l'establiment. La resta vam optar per asseure'ns en una taula i rendir comptes d'un humil però copiós sopar... alhora vigilem el perímetre... i les possibles vies d'accés i sortides del local... Es podria dir que va ser un sopar tàctic amb cerveses estratègiques...

Després del sopar i ser increpats per un veí de nom Kal al qual posteriorment Calathea va intentar treure alguna informació i fins i tot va posar el seu gos/llop/cosa peluda a vigilar, ens vam reunir amb la tavernera al soterrani de l'establiment. Allí ens va ampliar la informació que coneixíem de la mina, el poble i la seva gent.

* En esgotar-se la mina, la família noble local va abandonar el poble. Des de llavors els habitants del lloc s'han estat autogestionant com pobrament han pogut.
* La mina havia estat sent usada com a cripta local des que es donés per esgotada.
* No és que s'hagin descobert noves vetes a la mina, sinó que l'or està "brotant" de la roca.
* Des de la reaparició de l'or s'han estat succeint les desaparicions d'alguns habitants, especialment aquells que s'aventuren a l'interior de la mina i per això s'ha guanyat la dubtosa reputació d'estar maleïda. Tot i el perill evident, es neguen a abandonar el que consideren que es casa seva.
* En els darrers dies, hi ha hagut rumors d'activitat a la mansió abandonada on residien els governants del poble anys enrere,
* En el passat, Kal era un poderós mag soldat, però va perdre dona i filla i ara ofega els seus dies a la taverna.

Després d'acabar la reunió amb el nostre contacte, sospesem la possibilitat de passar la nit a la posada i descansar del llarg viatge... Però com que som un grup de diligents i infatigables servidors de l'Imperi, ignorem la pesada càrrega del nostre aclaparador cansament i ens dirigim a investigar la mansió abandonada.

#### **Fase 2: La Mansió.**

Ens dirigim a investigar la misteriosa, sinistra i llòbrega mansió abandonada que s'alça a les afores envoltada de les fredes i enganyoses ombres de la nit. Sí, de nit. Perquè sembla que esperar a la llum del dia per explorar un edifici misteriós, sinistre i llòbrec no és una opció per a aquest equip. A causa de la dilatada experiència que tenim alguns membres d´aquest equip explorant aquest tipus d´edificacions apliquem el nostre propi (i patentat) protocol d´incursió.

Només entrar a l'edifici, els canelobres encantats s'encenen il·luminant l'estada principal. Tot i els encantaments encara actius, l'interior de l'edifici mostra evidents signes d'abandó i vandalisme. Durant l'exploració de la primera planta descobrim un despatx en molt millor estat de conservació. Durant la investigació dels documents que allà hi trobem, Tamur és assaltat per un rufià furtiu. assaltant que al instant va ser mort brutal i despietadament per Musashi. Després d'atendre les greus ferides que gairebé costen la vida Tamur, varem investigar els críptics documents que allà es trobaven i l'únic que aconseguim saber és que qui vulgui que estigués utilitzant aquest despatx, semblava haver-li estat encomanat el deure d'ocultar "El Testimoni" i haver fracassat en el intent. Malauradament l'únic al que podríem interrogar per aclarir aquest misteri es troba a trossos per l'estància.

Després d'explorar la resta de la planta i comprovar que els nivells superiors de l'edifici van ser arrasats per un foc, vam dirigir-nos al soterrani. Allà hi trobem una petita sala envaïda d'una peculiar fragància. Al seu centre hi havia el que sembla un cercle ritual. Entre Tamur i jo arribem a la inquietant conclusió que el ritual és de naturalesa híbrida i combina forces divines i arcanes. Tot i que sembla que el cercle es incomplet, com més ho investiguem més ens adonem que aquest ritual suposa un repte inescrutable per als nostres coneixements. En intentar documentar el ritual caiem en compte que una estranya força intenta apoderar-se de la nostra voluntat empenyent-nos a completar-lo, però la nostra determinació no coneix febleses i superem la temptació. Després d'abandonar desconcertats tant el soterrani com la mansió, ens trobem amb el gos/llop/cosa peluda de Calathea, que havia d'estar vigilant Kal. L'animal sembla indicar-nos que en Kal es dirigeix a la mina així que nosaltres també.

#### **Fase 3: La Mina.**

Observem com en Kal ens ha vist i corre a l'interior de la mina. El perseguim tan ràpid com cadascú pot. A l'entrada de la mina observem que allò que l'or "brolla" de la roca no és cap figura poètica. Les formacions d'or dificulten l‟accés al‟interior de la mina. Per sort, CAP dels membres de l'equip podria se tan avar com per aturar-se a picar or en un moment així...

Avançant per la mina accedim a un profund pou vertical, on les pocions de Levitació i Trepar com aràcnid lliurades per l'instructor ens facilita el descens. Un cop a baix, el camí continua fins a una àmplia volta interior. Al centre hi ha un monticle coronat pel que sembla una tomba. Sobre ella, Kal discuteix acaloradament amb un home d'aspecte sinistre i palpable poder. La discussió desencadena un combat on evidentment Kal no té possibilitats.

Durant l'enfrontament contra Kal, l'home sinistre aconsegueix fugir volant del lloc. Calathea arriba a Kal poc abans de ser derrotat podent fer poc més que escoltar la seva confessió, Tamur intenta fer alguna cosa útil i fracassa per variar i la resta ens preparem per a un possible combat en activar-se un cercle ritual similar al del soterrani de la mansió. Instants després un jardí sencer de roses negres amb la mateixa olor peculiar de la mansió brolla sobre el monticle... Bé, i golems fets d'or massís sorgeixen de entre les roques.

Calathea va poder recollir el llibre de Kal i un parell de roses negres abans de caure inconscient davant dels poderosos golems. Espino és abatut per un altre golem després d'intentar... la seva típica retirada tàctica. Tamur aconsegueix neutralitzar-ne un atrapant-lo en una taca de greix. Musashi planta cara a l'enemic amb valor mentre un servidor dedica tots els seus esforços a mantenir l'equip amb vida.

L'escena no augurava res de bo per a nosaltres i aquella mina semblava que es convertiria en la nostra tomba. Però per sort, allà hi era ell... Drubin "Ariete" Hienderroca es mantenia inamovible envoltat d'enemics al capdamunt del florit túmul, Piconava el cercle ritual amb les seves botes sísmiques amb l'intenció d'esmicolar la pedra sobre la qual es dibuixaven les inscripcions, i li estava funcionant. Amb esperances renovades, vaig córrer cap allà i amb força inspirada pel mateix Relic vaig començar a copejar amb la meva maça aquella profanada pedra. Finalment, i creuant la sala a una velocitat només comparable amb la del vent, Musashi va aparèixer per acabar de reduir a pols aquella maleïda pedra al preu de trencar la seva estimada espasa.

Immediatament després de destrossar aquella pedra, el cercle ritual va quedar inactiu. Tant els golems com les vetes d'or de les parets es van tornar carn putrefacta. La mina sencera amenaçava d'esfondrar-se sobre nosaltres, així que vam reanimar els nostres ferits i vam córrer cap a la sortida d'aquell parany mortal evitant el desastre a l'ultim moment.

Després de descansar merescudament aquella nit, prenem el camí de tornada a Sertral per informar del esdeveniments que hem viscut.

### **CONCLUSIONS**

* El cercle ritual que hi havia tant a la mansió com a la mina sembla ser un mitjà per enviar l'essència d'alguna cosa o d'algú a llocs remots. La naturalesa i el funcionament exacte del ritual ens són aliens i personalment RECOMANO EXTREMA PRECAUCIÓ per a la seva investigació.
* Deduïm per la seva confessió que Kal era la persona que en els documents de la mansió se'l culpa de fracassar en el seu deure de "Protegir el Testimoni". És probable que la seva participació en els fets sigui per un intent de tornar a la vida a dona i la filla.
* L'or que brollava de la mina era fruit de la transmutació dels cossos allà enterrats i els desapareguts. Després de destruir el cercle, tot material excavat ha tornat al seu fastigós estat original.
* Desconeixem l'origen, la naturalesa i les propietats de les roses negres.
* Desconeixem la identitat i parador de l'home que va assassinar Kal però intuïm que és el màxim responsable del que ha passat.